## Rješenje kojim se društvu Modro more d.o.o., Vodice, odobrava objavljivanje ponude za preuzimanje društva Hoteli Vodice d.d., Vodice

### NN 111/2010 (27.9.2010.), Rješenje kojim se društvu Modro more d.o.o., Vodice, odobrava objavljivanje ponude za preuzimanje društva Hoteli Vodice d.d., Vodice

HRVATSKA AGENCIJA ZA NADZOR FINANCIJSKIH USLUGA

2931

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 24. stavak 3. Zakona o preuzimanju dioničkih društava (»Narodne novine« br. 109/07, 36/09), Uprava Hrvatske agencije za nadzor financijskih usluga, povodom Zahtjeva društva Modro more d.o.o., Vodice, Grgura Ninskog 1, za odobrenje objavljivanja ponude za preuzimanje društva Hoteli Vodice d.d., Vodice, Grgura Ninskog 1, na sjednici održanoj 16. rujna 2010., donijela je

RJEŠENJE

1. Društvu Modro more d.o.o., Vodice, Grgura Ninskog 1, odobrava se objavljivanje ponude za preuzimanje društva Hoteli Vodice d.d., Vodice, Grgura Ninskog 1.

2. Ovo Rješenje objavit će se u »Narodnim novinama«.

Obrazloženje

I. Rješenjem Hrvatske agencije za nadzor financijskih usluga (u daljnjem tekstu: Agencija), klasa: UP/I-451-04/10-10/9, od 22. srpnja 2010., utvrđeno je da je za društvo Modro more d.o.o., Vodice, Grgura Ninskog 1 i društvo Alpe Adria Hoteli d.o.o., Vodice, Grgura Ninskog 1, dana 21. prosinca 2007., posrednim stjecanjem 328.742 redovne dionice društva Hoteli Vodice d.d., Vodice, Grgura Ninskog 1, nastala obveza objavljivanja ponude za preuzimanje tog društva te je navedenim društvima, naloženo da u roku od 30 dana od dana primitka rješenja, u skladu sa Zakonom o preuzimanju dioničkih društava (u daljnjem tekstu: Zakon) podnesu Agenciji zahtjev za odobrenje objavljivanja ponude za preuzimanje, ponudu za preuzimanje i isprave iz članka 22. stavak 3. Zakona.

II. Postupajući po nalogu iz predmetnog rješenja Agencije, 18. kolovoza 2010. društvo Modro more d.o.o., Vodice, Grgura Ninskog 1 (u daljnjem tekstu: Ponuditelj) podnijelo je Agenciji zahtjev za odobrenje objavljivanja ponude za preuzimanje društva Hoteli Vodice d.d., Vodice, Grgura Ninskog 1, ponudu za preuzimanje i isprave iz članka 22. stavak 3. Zakona, a 13. rujna 2010., na zahtjev Agencije, dodatnu dokumentaciju i dopunjen tekst ponude za preuzimanje.

III. U provedenom postupku uvidom u dokumentaciju priloženu Zahtjevu te dokumentaciju u spisu predmeta nadzora nad primjenom odredbi Zakona pokrenutom po službenoj dužnosti, klasa: 451-04/10-13/34 i UP/I-451-04/10-10/9, nedvojbeno je utvrđeno sljedeće:

1. Društvo Hoteli Vodice d.d., Vodice, Grgura Ninskog 1 (dalje u tekstu: Ciljno društvo) je ciljno društvo u smislu odredbe članka 2. stavak 1. točka 1. podtočka a) alineje 1. i 2. ZPDD-a, budući da temeljni kapital Ciljnog društva iznosi 56.700.027,66 kn (podaci sudskog registra), da društvo na zadnji dan u svim mjesecima od lipnja 2006. do veljače 2010. ima više od 100 dioničara (podaci Središnjeg klirinškog depozitarnog društva d.d. iz baza podataka Agencije) i da su dionice Ciljnog društva s pravom glasa uvrštene na uređeno tržište Zagrebačke burze d.d., Zagreb (u daljnjem tekstu: ZSE) u segmentu redovito tržište (podaci ZSE).

2. Obveza objavljivanja ponude za preuzimanje, za Ponuditelja i društvo Alpe Adria Hoteli d.o.o., Vodice, Grgura Ninskog 1, nastala je 21. prosinca 2007., posrednim stjecanjem 328.742 redovne dionice Ciljnog društva s pravom glasa, što predstavlja 70,15% udjela u temeljnom kapitalu Ciljnog društva i daje 70,15% glasova od ukupnog broja glasova koje daju dionice Ciljnog društva s pravom glasa.

IV. Prema podacima o stanju računa ulagatelja u sustavu Središnjeg klirinškog depozitarnog društva d.d., Zagreb, Heinzelova 62/a (u daljnjem tekstu: SKDD) na dan 21. prosinca 2007., Ponuditelj je upisan kao imatelj 77.547 redovnih dionica Ciljnog društva, što predstavlja 16,55% udjela u temeljnom kapitalu Ciljnog društva i daje 16,55% glasova od ukupnog broja glasova koje daju dionice Ciljnog društva s pravom glasa, a društvo Alpe Adria Hoteli d.o.o., Vodice, Grgura Ninskog 1, kao imatelj 328.742 redovnih dionica Ciljnog društva, što predstavlja 70,15% udjela u temeljnom kapitalu Ciljnog društva i daje 70,15% glasova od ukupnog broja glasova koje daju dionice Ciljnog društva s pravom glasa.

Odredbom članka 5. stavak 3. Zakona, propisano je da pravne osobe, te fizičke i/ili pravne osobe djeluju zajednički kad jedna od njih neposredno ili posredno kontrolira drugu ili druge pravne osobe.

Nadalje, sukladno točki 1. i 2. stavka 3. prethodno navedenog članka, smatra se da fizička i/ili pravna osoba kontrolira pravnu osobu ako ima neposredno ili posredno više od 25% udjela u temeljnom kapitalu pravne osobe ili neposredno ili posredno više od 25% glasačkih prava u glavnoj skupštini pravne osobe.

Stjecanjem poslovnog udjela (100%) u društvu Alpe Adria Hoteli d.o.o., Vodice, 21. prosinca 2007., Ponuditelj je u smislu navedenih odredbi Zakona stekao neposrednu kontrolu nad navedenim društvom, te je između društva Alpe Adria Hoteli d.o.o., Vodice i društva Modro more d.o.o., Vodice, ovdje Ponuditelja, nastao odnos zajedničkog djelovanja.

Osim toga, stjecanjem poslovnog udjela (100%) u društvu Alpe Adria Hoteli d.o.o., Vodice i uspostavljanjem neposredne kontrole nad navedenim društvom, društvo Modro more d.o.o., Vodice, ovdje Ponuditelj je sukladno odredbi članka 9. stavak 6. Zakona, posredno steklo 328.742 redovne dionice Ciljnog društva, koje dionice neposredno ima društvo Alpe Adria Hoteli d.o.o., Vodice.

Posrednim stjecanjem 328.742 redovne dionice Ciljnog društva od strane društva Modro more d.o.o., Vodice, ovdje Ponuditelja, zajedno s dionicama koje je Ponuditelj već ranije stekao, 21. prosinca 2007., prijeđen je prag od 25% dionica Ciljnog društva (kontrolni prag) iz članka 9. stavak 1. Zakona.

Slijedom izloženog, predmetnim posrednim stjecanjem dionica Ciljnog društva za Ponuditelja i društvo Alpe Adria Hoteli d.o.o., Vodice, je sukladno odredbi članka 9. stavak 1. i 6., a u vezi s odredbom članka 5. stavak 3. i 4. točka 1. i 2. Zakona, nastala obveza objavljivanja ponude za preuzimanje Ciljnog društva.

V. Cijena koju se Ponuditelj u ponudi za preuzimanje obvezuje platiti po dionici iznosi 91,93 kn.

Uvidom u isprave o pravnim poslovima kojima su Ponuditelj i društvo Alpe Adria Hoteli d.o.o., Vodice, kao osoba koja s Ponuditeljem djeluje zajednički, stekli dionice Ciljnog društva u razdoblju od 1 (jedne) godine prije dana nastanka obveze na objavljivanje ponude za preuzimanje, te isprave o pravnim poslovima kojima je Ponuditelj protivno odredbi članka 40. Zakona stekao dionice Ciljnog društva nakon nastanka obveze objavljivanja ponude za preuzimanje, utvrđeno je da najviša cijena po kojoj su Ponuditelj i društvo Alpe Adria Hoteli d.o.o., Vodice stekli dionice Ciljnog društva iznosi 70,00 kn.

Sukladno potvrdi Zagrebačke burze d.d., Zagreb, prosječna cijena dionica Ciljnog društva izračunata na način propisan odredbom članka 16. stavak 6. Zakona, iznosi 91,93 kn za dionice Ciljnog društva.

Slijedom navedenog, utvrđeno je da je cijena izražena u ponudi za preuzimanje u iznosu od 91,93 kn po dionici, određena u skladu s odredbama članka 16. Zakona.

VI. Uvidom podatke o stanju računa Ponuditelja u sustavu SKDD-a i ispravu o pravnom poslu kojim je Ponuditelj stekao dionice Ciljnog društva, priloženom Zahtjevu, utvrđeno je da je Ponuditelj nakon nastanka obveze objavljivanja ponude za preuzimanje Ciljnog društva, stekao 477 dionica Ciljnog društva.

Uzimajući u obzir prethodno navedeno, Ponuditelj i društvo Alpe Adria Hoteli d.o.o., Vodice kao osoba koja s Ponuditeljem djeluje zajednički, drže ukupno 406.766 redovnih dionica Ciljnog društva, a temeljni kapital Ciljnog društva podijeljen je na 468.634 redovnih dionica, bez nominalne vrijednosti. Stoga je sukladno odredbi članka 19. stavak 1. Zakona, potrebno osigurati novčana sredstva za plaćanje preostalih 61.868 redovnih dionica Ciljnog društva.

Uvidom u potvrdu SKDD-a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Jadranska banka d.d., Šibenik, u korist osoba koje će pohraniti svoje dionice u ponudi za preuzimanje.

VII. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 155/09).

VIII. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, temeljem odredbe članka 24. stavak 3. Zakona, odlučeno je kao u točki 1. izreke.

IX. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/10-10/18

Urbroj: 326-111-10-5

Zagreb, 16. rujna 2010.

Član Uprave
Željko Kopčić, v. r.

Rješenje, NN 111/2010-2931